CELEX: 32004D0520
Language: fi
Date: 2004-06-14 00:00:00
Title: 2004/520/EY:Neuvoston päätös, tehty 14 päivänä kesäkuuta 2004, Serbia ja Montenegron, mukaan luettuna Kosovo sellaisena kuin se määritellään 10 päivänä kesäkuuta 1999 annetussa Yhdistyneiden Kansakuntien turvallisuusneuvoston päätöslauselmassa 1244, Eurooppa-kumppanuuden periaatteista, ensisijaisista tavoitteista ja ehdoista

26.6.2004   
            
            
               FI
            
            
               Euroopan unionin virallinen lehti
            
            
               L 227/21
            
         
      NEUVOSTON PÄÄTÖS,
   
   tehty 14 päivänä kesäkuuta 2004,
   Serbia ja Montenegron, mukaan luettuna Kosovo sellaisena kuin se määritellään 10 päivänä kesäkuuta 1999 annetussa Yhdistyneiden Kansakuntien turvallisuusneuvoston päätöslauselmassa 1244, Eurooppa-kumppanuuden periaatteista, ensisijaisista tavoitteista ja ehdoista
   (2004/520/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen,
   ottaa huomioon Eurooppa-kumppanuuksien solmimisesta osana vakautus- ja assosiaatioprosessia 22 päivänä maaliskuuta 2004 annetun neuvoston asetuksen (EY) N:o 533/2004 (1) ja erityisesti sen 2 artiklan,
   ottaa huomioon komission ehdotuksen,
   sekä katsoo seuraavaa:
   
               (1)
            
            
               Thessalonikissa 19 ja 20 päivänä kesäkuuta 2003 kokoontunut Eurooppa-neuvosto vahvisti Länsi-Balkania koskevan Thessalonikin toimintasuunnitelman: kohti yhdentyvää Eurooppaa. Siinä mainitaan, että Eurooppa-kumppanuuksien laatiminen on yksi keinoista tehostaa vakautus- ja assosiaatioprosessia.
            
         
               (2)
            
            
               Asetuksessa (EY) N:o 533/2004 säädetään, että neuvosto päättää määräenemmistöllä komission ehdotuksesta Eurooppa-kumppanuuksien periaatteista, ensisijaisista tavoitteista ja ehdoista sekä niiden myöhemmistä mukautuksista. Siinä säädetään myös, että Eurooppa-kumppanuuksien täytäntöönpanon seuranta varmistetaan vakautus- ja assosiaatioprosessin yhteydessä käyttöön otettujen mekanismien, erityisesti vuosikertomusten, avulla.
            
         
               (3)
            
            
               Komission vuoden 2004 vuosikertomuksessa esitetään analyysi Serbia ja Montenegron, mukaan luettuna Kosovo sellaisena kuin se määritellään Yhdistyneiden Kansakuntien turvallisuusneuvoston päätöslauselmassa 1244, valmistautumisesta yhdentymään tiiviimmin Euroopan unioniin, ja siinä yksilöidään tiettyjä lisätoimia edellyttävät ensisijaiset alat.
            
         
               (4)
            
            
               Valmistautuakseen yhdentymään tiiviimmin Euroopan unioniin Serbia ja Montenegron toimivaltaisten viranomaisten olisi laadittava suunnitelma, johon sisältyvät aikataulu ja toimenpiteet, joita Serbia ja Montenegro aikoo toteuttaa tavoitteen saavuttamiseksi. Koska Kosovo on tällä hetkellä kansainvälisen väliaikaishallinnon alaisuudessa Yhdistyneiden Kansakuntien turvallisuusneuvoston päätöslauselman 1244 mukaisesti, erillinen suunnitelma Kosovoa koskevien ensisijaisten tavoitteiden saavuttamiseksi olisi laadittava Yhdistyneiden Kansakuntien Kosovon väliaikaishallinnon alaisuudessa,
            
         ON PÄÄTTÄNYT SEURAAVAA:
   1 artikla
   Asetuksen (EY) N:o 533/2004 1 artiklan mukaisen Serbia ja Montenegron, mukaan luettuna Kosovo sellaisena kuin se määritellään Yhdistyneiden Kansakuntien turvallisuusneuvoston päätöslauselmassa 1244, Eurooppa-kumppanuuden periaatteet, ensisijaiset tavoitteet ja ehdot luetellaan tämän päätöksen liitteessä, joka on sen erottamaton osa.
   2 artikla
   Eurooppa-kumppanuuden täytäntöönpanoa tarkastellaan vakautus- ja assosiaatioprosessin yhteydessä käyttöön otettujen mekanismien avulla.
   3 artikla
   Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
   
      Tehty Luxemburgissa 14 päivänä kesäkuuta 2004.
      
         
            Neuvoston puolesta
         
         
            Puheenjohtaja
         
         B. COWEN
         
      
   
   
      (1)  EUVL L 86, 24.3.2004, s. 1.
   
      LIITE
      1.   JOHDANTO
      Thessalonikin toimintasuunnitelmassa yksilöidään keinot vakautus- ja assosiaatioprosessin tehostamiseksi muun muassa ottamalla käyttöön Eurooppa-kumppanuudet.
      Komission vuosikertomukseen perustuen Serbia ja Montenegron, mukaan luettuna Kosovo sellaisena kuin se määritellään Yhdistyneiden Kansakuntien turvallisuusneuvoston päätöslauselmassa 1244, jäljempänä ”Serbia ja Montenegro Kosovo mukaan luettuna”, Eurooppa-kumppanuuden tarkoituksena on yksilöidä ensisijaiset tavoitteet, joilla tuetaan maan pyrkimyksiä lähentyä Euroopan unionia johdonmukaista kehystä noudattaen. Nämä ensisijaiset tavoitteet mukautetaan vastaamaan Serbia ja Montenegron Kosovo mukaan luettuna erityisiä tarpeita ja valmistautumisastetta, ja niitä ajantasaistetaan tarvittaessa. Eurooppa-kumppanuudessa annetaan myös ohjeita Serbia ja Montenegrolle Kosovo mukaan luettuna annettavasta rahoitusavusta.
      Serbia ja Montenegron Kosovo mukaan luettuna odotetaan vahvistavan suunnitelmia, joihin sisältyvät aikataulu ja tiedot siitä, kuinka ne aikovat saavuttaa Eurooppa-kumppanuuden ensisijaiset tavoitteet. Suunnitelmassa olisi myös mainittava keinot toteuttaa Thessalonikin toimintasuunnitelma sekä järjestäytyneen rikollisuuden ja korruption torjumista koskevat ensisijaiset toimet, jotka yksilöitiin vuonna 2002 pidetyssä Lontoon konferenssissa ja 28 päivänä marraskuuta 2003 Brysselissä Euroopan unionin ja Länsi-Balkanin foorumin yhteydessä pidetyssä ministerikokouksessa. Lisäksi siinä olisi mainittava toimenpiteet, jotka kukin Länsi-Balkanin maa esitti 5 päivänä marraskuuta 2003 Belgradissa pidetyssä yhtenäistettyä rajavalvontaa käsitelleen Ohridin konferenssin seurantakokouksessa.
      2.   PERIAATTEET
      Vakautus- ja assosiaatioprosessi toimii jatkossakin Euroopan unioniin yhdentymisen kehyksenä Länsi-Balkanin maille niiden koko liittymisprosessin ajan.
      Serbia ja Montenegron Kosovo mukaan luettuna osalta yksilöidyt keskeisimmät ensisijaiset tavoitteet koskevat sen valmiuksia täyttää Kööpenhaminassa vuonna 1993 kokoontuneen Eurooppa-neuvoston vahvistamat perusteet sekä vakautus- ja assosiaatioprosessille asetetut edellytykset, erityisesti edellytykset, jotka neuvosto on määritellyt 29 päivänä huhtikuuta 1997 sekä 21 ja 22 päivänä kesäkuuta 1999 vahvistamissaan päätelmissä. Lisäksi kyseisissä tavoitteissa huomioidaan 24 päivänä marraskuuta 2000 Zagrebissa pidetyn huippukokouksen loppujulistuksen ja Thessalonikin toimintasuunnitelman sisältö.
      3.   ENSISIJAISET TAVOITTEET
      Komission vuosikertomuksessa arvioidaan edistymistä ja yksilöidään ne alueet, joilla maan on toteutettava lisätoimia. Tässä Eurooppa-kumppanuudessa lueteltujen ensisijaisten tavoitteiden valinnassa on perusteena käytetty Serbia ja Montenegron Kosovo mukaan luettuna realistisia mahdollisuuksia saavuttaa tavoitteet tai edistyä niiden toteuttamisessa huomattavasti lähivuosien aikana. Tavoitteet erotellaan lyhyen aikavälin ensisijaisiin tavoitteisiin, jotka odotetaan toteutettavan vuoden tai kahden kuluessa, ja keskipitkän aikavälin tavoitteisiin, jotka odotetaan toteutettavan kolmen tai neljän vuoden kuluessa.
      Eurooppa-kumppanuudessa luetellaan Serbia ja Montenegron Kosovo mukaan luettuna keskeiset ensisijaiset alueet sen valmistautuessa yhdentymään tiiviimmin Euroopan unioniin. Kyseiset ensisijaiset alueet perustuvat vuoden 2004 vuosikertomuksessa esitettyyn analyysiin. On syytä muistaa, että lainsäädännön lähentämisessä ei riitä yksistään se, että yhteisön säännöstö saatetaan osaksi kansallista lainsäädäntöä. On myös tarpeen valmistautua lainsäädännön täysimääräiseen täytäntöönpanoon.
      Serbia ja Montenegroa koskevat ensisijaiset tavoitteet ja erityisesti Kosovoa koskevat ensisijaiset tavoitteet esitetään oheisissa luetteloissa.
      4.   OHJELMASUUNNITTELU
      Vakautus- ja assosiaatioprosessiin liittyvää yhteisön apua annetaan Länsi-Balkanin maille asianomaisista rahoitusvälineistä ja erityisesti Albanialle, Bosnia ja Hertsegovinalle, Kroatialle, Jugoslavian liittotasavallalle ja entiselle Jugoslavian tasavallalle Makedonialle annettavasta avusta 5 päivänä joulukuuta 2000 neuvoston asetuksen (EY) N:o 2666/2000 (1) mukaisesti. Tämän vuoksi tällä päätöksellä ei ole taloudellisia vaikutuksia. Lisäksi Serbia ja Montenegro Kosovo mukaan luettuna voi saada rahoitusta useita maita koskevista ja horisontaalisista ohjelmista. Komissio toimii yhteistyössä Euroopan investointipankin (EIP) ja kansainvälisten rahoituslaitosten, erityisesti Euroopan jälleenrakennus- ja kehityspankin (EBRD) sekä Maailmanpankin kanssa vakautus- ja assosiaatioprosessiin liittyvien hankkeiden yhteisrahoituksen helpottamiseksi.
      5.   EHDOLLISUUS
      Osana vakautus- ja assosiaatioprosessia Länsi-Balkanin maille annettavan yhteisön avun antaminen riippuu edistymisestä Kööpenhaminassa vahvistettujen poliittisten arviointiperusteiden ja erityisesti tämän Eurooppa-kumppanuuden ensisijaisten tavoitteiden saavuttamisessa. Näiden yleisten edellytysten noudattamatta jättäminen saattaa johtaa siihen, että neuvosto toteuttaa asianmukaisia toimenpiteitä asetuksen (EY) N:o 2666/2000 5 artiklan mukaisesti.
      Yhteisön avun antaminen riippuu myös neuvoston 29 päivänä huhtikuuta 1997 sekä asettamissa päätelmissä määritellyistä edellytyksistä erityisesti, kun kyse on avunsaajien sitoutumisesta toteuttamaan demokraattisia, taloudellisia ja institutionaalisia uudistuksia, ottaen samalla huomioon tässä Eurooppa-kumppanuudessa määritellyt ensisijaiset tavoitteet.
      6.   SEURANTA
      Eurooppa-kumppanuuden seuranta varmistetaan vakautus- ja assosiaatioprosessissa käyttöön otettujen mekanismien, erityisesti vakautus- ja assosiaatioprosessia koskevan vuosikertomuksen avulla.
      SERBIA JA MONTENEGRO (2)
      
      LYHYEN AIKAVÄLIN ENSISIJAISET TAVOITTEET
      Poliittinen tilanne
      Demokratia ja oikeusvaltioperiaate
      
         Perustuslailliset kysymykset – Serbia ja Montenegron on noudatettava täysimääräisesti valtioliiton perustuslakia ja varmistettava valtion toimivuus. Sen on erityisesti täytettävä valtioliiton perustuslaissa määrätyt, vielä täyttämättä olevat sitoumukset. Sen on varsinkin perustettava valtakunnanoikeus ja myös sovittava sen tarkasta toimivallasta. Sen on tarkistettava tasavaltojen perustuslakeja valtioliiton perustuslain mukaisiksi. Sen on vahvistettava valtioliiton parlamentin työjärjestys ja perustettava sille valiokunnat. Sen on huolehdittava valtion toimielinten toimintakyvystä varmistamalla säännöllinen rahoitus sovittujen periaatteiden mukaisesti. Lisäksi sen on huolehdittava yksittäisten toimielinten henkilöstö- ja toimintakulut kattavien talousarvioiden laatimisesta.
      
         Puolustuslaitoksen uudistaminen – Serbia ja Montenegron on vahvistettava puolustusstrategia ja periaatteet demokraattisia periaatteita noudattaen. Sen on laadittava ja annettava avoin ja asianmukainen lainsäädäntökehys vielä ratkaisematta olevan sotilasomaisuutta koskevan kysymyksen ratkaisemiseksi.
      
         Vaalilain uudistaminen – Serbia: Serbiassa on saatettava päätökseen käynnissä oleva vaalilain uudistus (äänioikeutettujen rekisteri mukaan luettuna) vaalijärjestelmän saattamiseksi vastaamaan kansainvälisiä normeja erityisesti tarkistamalla vaalilakia demokraattisten instituutioiden ja ihmisoikeuksien toimiston (ODIHR) suositusten mukaisesti ja panemalla täysimääräisesti täytäntöön poliittisten puolueiden rahoitusta koskeva lainsäädäntö.
      Julkishallinnon uudistaminen:
      Serbia ja Montenegron on lujitettava ja ylläpidettävä Euroopan unioniin yhdentymistä käsittelevien instituutioiden valmiuksia henkilöstön, koulutuksen ja välineiden osalta sekä valtioliiton että tasavaltojen tasolla ja parannettava instituutioiden välistä yhteistyötä.
      Serbia: Serbiassa on vahvistettava kattava julkishallinnon uudistusstrategia sekä tarkka aikataulu toimien toteuttamiselle. Erityisesti on toteutettava virkamiesten palkkajärjestelmän uudistus ja toimenpiteitä henkilöstöresurssien kehittämiseksi. Lisäksi on perustettava asianmukaiset instituutiot ja pidettävä niitä yllä sekä osoitettava niille tarvittavat resurssit. On myös valmisteltava hallinto- ja virkamieslainsäädäntöä.
      Montenegro: Montenegrossa on pantava täytäntöön julkishallinnon uudistusstrategia. Erityisesti on annettava virkamieslainsäädäntö ja aloitettava sen täytäntöönpano ammattimaisuuden ja vastuuvelvollisuuden varmistamiseksi. On pantava täytäntöön laki virkamiesten ja julkishallinnon henkilöstön palkkauksesta.
      Oikeuslaitoksen uudistaminen:
      Serbia ja Montenegron on huolehdittava siitä, että tuomiovalta sotilasasioissa siirretään jouhevasti siviilituomioistuimille valtioliiton perustuslain mukaisesti.
      Serbia: Serbiassa on nykyaikaistettava tuomioistuinjärjestelmää ja parannettava tuomioistuinten, erityisesti kauppatuomioistuinten, tehokkuutta ja riippumattomuutta. On huolehdittava sotarikossyyttäjän toiminnan riippumattomuudesta. Lisäksi on valmistauduttava perustamaan hallinto- ja muutoksenhakutuomioistuimet.
      Montenegro: Montenegrossa on jatkettava valmisteluja rikoslain, rikosprosessilain ja syyttäjistä annetun lain täytäntöön panemiseksi; viimeksi mainitun lain osalta on varmistettava järjestäytynyttä rikollisuutta käsittelevän erityissyyttäjän toiminnan riippumattomuus. Lisäksi on perustettava hallinto- ja muutoksenhakutuomioistuimet.
      Korruption torjunta:
      Molemmat tasavallat: Molemmissa tasavalloissa on laadittava kattava korruption torjuntastrategia Euroopan neuvoston normien mukaisesti ja annettava eturistiriitoja koskeva laki.
      Ihmisoikeudet ja vähemmistöjen suojelu
      
         Euroopan neuvoston velvoitteet – Serbia ja Montenegron on täytettävä kaikki Euroopan neuvoston jäsenyydestä johtuvat lyhyen aikavälin velvoitteet sekä pantava Euroopan ihmisoikeussopimus ja kidutuksen vastainen eurooppalainen yleissopimus tosiasiallisesti täytäntöön yhdenmukaisesti kaikkialla valtioliiton alueella.
      Oikeusasiamies:
      Serbia: Serbiassa on annettava lainsäädäntö ihmisoikeusasiamiehen viraston perustamisesta.
      Montenegro: Montenegrossa on lujitettava oikeusasiamiehen viraston hallinnollisia valmiuksia.
      
         Kidutuksen poistaminen: Molemmat tasavallat: Molemmissa tasavalloissa on toteutettava laaja-alaisia ja avoimia toimia kaikkien väitettyjen kidutustapausten käsittelemiseksi.
      Sananvapaus ja yhdistymisvapaus:
      Serbia: Serbiassa on poistettava kunnianloukkauksen rangaistavuus. On pantava täytäntöön viestimiä koskeva lainsäädäntö, erityisesti yleisradiolaki, varmistamalla audiovisuaalialan neuvoston poliittinen riippumattomuus sekä annettava tietojen avoimuutta koskeva laki Euroopan neuvoston normien mukaisesti. On luotava kansalaisjärjestöjen (valtiosta riippumattomien järjestöjen) ja kansalaisyhteiskunnan järjestöjen, työmarkkinaosapuolten järjestöt mukaan luettuina, kehittymistä suosiva toimintaympäristö erityisesti antamalla yhdistyslaki ja laki ulkomaisten kansalaisjärjestöjen oikeudellisesta asemasta.
      Montenegro: Montenegrossa on annettava laki julkisten tietojen saatavuudesta Euroopan neuvoston normien mukaisesti. Lisäksi on vahvistettava kansalaisjärjestöjen ja valtion viranomaisten välistä yhteistyötä koskeva strategia.
      
         Omistusoikeudet: Molemmat tasavallat: Molemmissa tasavalloissa on annettava lainsäädäntö omaisuuden palauttamisesta.
      
         Pakolaiset, hätäsiirtolaiset ja vähemmistöt: Serbia ja Montenegron on varmistettava asianmukainen yhteistyö valtioliiton ja tasavaltojen välillä, kun kyse on lainsäädännöstä ja pakolaisten, hätäsiirtolaisten ja vähemmistöjen oikeuksien käytännön suojelusta. Sen on lujitettava yhteistyötä Bosnia ja Hertsegovinan sekä Kroatian kanssa siirtymään joutuneiden henkilöiden paluun mahdollistamiseksi. Sen on aloitettava Kosovon kanssa vuoropuhelu, joka koskee hätäsiirtolaisten paluuta ja muita asiaan liittyviä kysymyksiä kuten omaisuutta ja sosiaalisia oikeuksia. Molemmat tasavallat:Molemmissa tasavalloissa on muutettava lainsäädäntöä syrjivien säännösten kumoamiseksi. Montenegro: Montenegrossa on lainsäädännöstä poistettava pakolaisten työntekoa koskeva kielto. Lisäksi on muutettava rajoittavia säännöksiä, jotka koskevat pakolaisten mahdollisuuksia hakea kansalaisuutta.
      Alueellinen ja kansainvälinen yhteistyö sekä alueelliset ja kansainväliset velvoitteet
      Serbia ja Montenegron on huolehdittava täysipainoisesta yhteistyöstä entisen Jugoslavian alueella tehtyjä rikoksia käsittelevän sotarikostuomioistuimen (ICTY) kanssa.
      Serbia ja Montenegron on noudatettava täysimääräisesti YK:n turvallisuusneuvoston päätöslauselmaa 1244 ja jatkettava vuoropuhelua Kosovon kanssa kummallekin osapuolelle merkityksellisistä käytännön kysymyksistä. Sen on varmistettava Yhdistyneiden Kansakuntien väliaikaisen siviilihallinnon operaation Kosovossa (UNMIK) myöntämien matkustusasiakirjojen ja ajoneuvojen rekisterikilpien tunnustaminen.
      Serbia ja Montenegron on lujitettava vakautta ja alueellista yhteistyötä. Sen on täytettävä alueellisen yhteistyön osalta vakautus- ja assosiaatioprosessin vaatimukset ja Thessalonikin sitoumukset. Sen on ratifioitava ja pantava täysimääräisesti täytäntöön kaikki valtioliiton tekemät kauppasopimukset. Sen on aloitettava Kaakkois-Euroopan keskeisen alueellisen liikenneverkon kehittämisestä tehdyn yhteisymmärryspöytäkirjan täytäntöönpano ja erityisesti toteutettava toimenpiteitä yhteistyömekanismien kuten ohjauskomitean ja Kaakkois-Euroopan liikenneobservatorion perustamiseksi. Sen on edistyttävä Ateenassa 2003 tehdyn Kaakkois-Euroopan alueellisia sähkömarkkinoita koskevan yhteisymmärryspöytäkirjan mukaisten sitoumusten täyttämisessä.
      Talouden tilanne
      Markkinatalous ja rakenneuudistus
      
         Serbia ja Montenegron on pidettävä yllä vakaata taloutta. Sen on pantava täytäntöön vuoden 2004 talousarvio, jossa huomioidaan tarvittavat julkisen talouden korjaus- ja vakautustoimet. Sen on edelleen pyrittävä pääsemään sopimukseen kaupallisten luotonantajien (Lontoon klubin) kanssa velkojen uudelleenjärjestelystä. Serbia: Serbiassa on erityisesti jatkettava varovaista rahapolitiikkaa, jota tuetaan asianmukaisella valuuttapolitiikalla. Lisäksi on otettava käyttöön tehokkaampia rahapoliittisia välineitä raha-aggregaattien kohdentamiseksi paremmin.
      
         Serbia ja Montenegron on vapautettava loput säännellyt hinnat ja poistettava hintojen viranomaisvalvonta. Sen on erityisesti mukautettava energian hinnat kustannukset kattavalle tasolle sekä korvattava asteittain kaikki nykyisin varattomille kuluttajille annettavat hintatuet suorilla tulonsiirroilla.
      
         Serbia ja Montenegron on nopeutettava yhteiskunnan ja valtion omistuksessa olevien suurten yritysten rakenneuudistusta, yksityistämistä ja/tai purkamista. Sen on nopeutettava myös suurten julkisessa omistuksessa olevien yleishyödyllisten laitosten (sähkö, öljy, kaasu, rautatie- ja lentoliikenne, televiestintä jne.) rakenneuudistusta. Sen on tehostettava pankkialan uudistamista ja erityisesti valmisteltava Serbiassa useimpien valtion omistamien pankkien yksityistämistä. Sen on huolehdittava riittävien budjettivarojen ohjaamisesta irtisanomis- ja rakenneuudistuskustannuksiin.
      
         Serbia ja Montenegron on luotava vakaat ja toimivat maa-/kiinteistömarkkinat. Sen on valmisteltava maarekisterilainsäädäntöä.
      Työllisyyspolitiikka:
      Molemmat tasavallat: Molemmissa tasavalloissa on laadittava ja pantava täytäntöön laaja-alainen työllisyyden edistämistä ja työttömyyden torjumista koskeva strategia, jossa erityisesti kiinnitetään huomiota ammatilliseen koulutukseen ja työmarkkinauudistuksiin ja jonka toteuttamiseen osallistuvat kaikki asianomaiset tahot. Niiden on parannettava julkisia työvoimapalveluja ja osoitettava riittävästi henkilöstöä ja varoja täytäntöönpanoon.
      
         Serbia ja Montenegron on kehitettävä luotettava tilastointijärjestelmä. Sen on tarkistettava ja vahvistettava tilastointia koskeva kokonaissuunnitelma, jotta tehtävä- ja vastuualueet voidaan jakaa selkeästi valtioliiton ja tasavaltojen tasoilla toimivien kolmen tilastotoimiston välillä ja jotta voidaan huolehtia tehokkaasta yhteensovittamisesta niiden välillä. Sen on annettava tilastolaki valtioliiton ja molempien tasavaltojen tasoilla.
      Julkisen talouden hoito
      
         Serbia ja Montenegron on jatkettava harmaan talouden säännönmukaistamista ja laajennettava veropohjaa ottamalla käyttöön julkisten menojen hallinnointijärjestelmä (valtionkassa, julkisen sektorin sisäinen varainhoidon valvonta) ja toteuttamalla laaja-alaisia verouudistuksia, joissa myönnetään vähemmän verovapautuksia mutta joilla kevennetään erityisesti palkansaajien verotusta. Lisäksi verolainsäädäntöä on pantava tehokkaammin täytäntöön.
      Serbia: Serbiassa on erityisesti annettava ja pantava täytäntöön verouudistuspaketti, johon sisältyy myös alv:n ja asiaan liittyvien tietojärjestelmien käyttöönotto. Lisäksi on jatkettava tasavallan tuloja käsittelevän viraston lujittamista ja nykyaikaistamista kiinnittäen erityistä huomioita tulojen keräämiseen ja valvontaan veropetosten vähentämiseksi.
      Montenegro: Montenegrossa on aloitettava nykyisen verolainsäädännön ja hallintomenettelyjen tarkastelu verolainsäädännön tehokkaan ja syrjimättömän täytäntöönpanon varmistamiseksi. Lisäksi on lujitettava verolainsäädäntöön liittyviä hallinnollisia valmiuksia, jotta verotuloja, erityisesti alv:tä, voidaan kantaa ja valvoa tehokkaasti.
      Molemmat tasavallat: Alv:n soveltaminen olisi yhdenmukaistettava koko valtioliiton alueella, jottei syntyisi esteitä sisämarkkinoiden toimivuudelle.
      Euroopan unionin normit
      Sisämarkkinat ja kauppa
      
         Serbia ja Montenegron on laadittava sisämarkkinoita ja kauppaa koskeva toimintasuunnitelma ja pantava sen kaikki osa-alueet täysimääräisesti täytäntöön. Sen on erityisesti kiireellisesti määriteltävä yhteiset tullit kaikille tuotteille ja yhdenmukaistettava kaikki ylimääräiset tuontimaksut asiaa koskevan tullien yhdenmukaistamisaikataulun mukaisesti.
      
         Serbia ja Montenegron on poistettava kaikki tuontimaksut ja tuonnista kannettavat ylimääräiset maksut, joiden käyttöönotolla on rikottu Euroopan unionin yksipuolisesti myöntämiin tullietuuksiin liittyvää vallitsevan tilan säilyttämistä (standstill) koskevaa lauseketta.
      
         Serbia ja Montenegron on poistettava tuontilisenssijärjestelmä, joka on otettu käyttöön teräs- ja rautatuotteiden osalta Euroopan unionin yksipuolisesti myöntämiin tullietuuksiin liittyvää vallitsevan tilan säilyttämistä koskevan lausekkeen vastaisesti. Sen on poistettava vientitullit rautametalleilta ja muilta metalleilta kuin rautametalleilta sekä raakavuodilta.
      
         Serbia ja Montenegron on varmistettava valtioliiton tasolla tarvittavat institutionaaliset rakenteet, jotta se voi toimia yhtenä yhtenäisenä kaupan/tullialan keskustelukumppanina kansainvälisellä tasolla. Sen on erityisesti lujitettava yhteistä tullilaitosta, eläinlääkintä- ja kasvinsuojelualojen yhteystoimistoja ja tilastotoimistoa sekä myönnettävä näille laitoksille tarvittavat toimivaltuudet.
      Serbia ja Montenegron on jatkettava tullilaitosten nykyaikaistamista tasokkaiden hallintovalmiuksien kehittämisen varmistamiseksi. Sen on lisättävä hallinnollista yhteistyötä ja huolehdittava kaupan etuuskohtelutoimenpiteiden (alkuperä) täytäntöönpanoon liittyvien velvoitteiden noudattamisesta.
      
         Serbia ja Montenegron on poistettava nykyiset esteet ja estettävä uusien esteiden syntyminen valtioliiton sisämarkkinoilla valtioliiton perustuslain mukaisesti. Sen on huolehdittava kotimaisten ja ulkomaisten toimijoiden pääsystä valtioliiton markkinoille, kun kyse on tavaroiden, palvelujen, pääomien ja henkilöiden liikkuvuudesta. Sen on huolehdittava kuulemismenettelyn toteutumisesta lainsäädäntötyössä ja sovellettava vastavuoroisen tunnustamisen periaatetta kaikkiin tasavaltojen tasolla tehtyihin markkinoille pääsyä koskeviin päätöksiin.
      Serbia ja Montenegron on pantava täytäntöön johdonmukainen ja tehokas julkisten hankintojen järjestelmä. Sen on huolehdittava avoimista menettelyistä riippumatta asianomaisen sopimuksen arvosta ja yhtäläisestä kohtelusta serbialaisten ja montenegrolaisten tarjoajien välillä.
      Serbia ja Montenegron on erityisesti toteutettava kaupparekisterien keskinäinen suora yhteys, jotta perustettu yritys voi toimia vapaasti koko valtioliiton alueella. Serbia: Serbiassa on annettava laki kaupparekisterin siirtämisestä kauppatuomioistuimilta riippumattomalle laitokselle.
      Serbia ja Montenegron on huolehdittava valtioliiton tasolla sovellettavista kilpailusäännöistä, joita sovelletaan kaikkiin sekä tasavalloissa että niiden välillä esiintyviin kilpailua rajoittaviin toimiin sekä Euroopan unionin kanssa käytävän kahdenvälisen kaupan rajoituksiin. Sen on huolehdittava hallinnollisista valmiuksista näiden sääntöjen tehokkaan ja riippumattoman täytäntöönpanon varmistamiseksi muun muassa lujittamalla valtioliiton tasolla toimivaa yhteistä kilpailukomiteaa. Sen on perustettava valtiontuen koordinointipisteitä ja varmistettava valtiontukien täysi avoimuus ensimmäisenä vaiheena valtiontukien valvonnassa. Sen on huolehdittava johdonmukaisesta horisontaalisesta lähestymistavasta kilpailupolitiikan edistämiseksi.
      Serbia ja Montenegron on parannettava teollis- ja tekijänoikeuksien suojaa antamalla tarkistettuja lakeja. Sen on huolehdittava yhdenmukaistetuista seuraamussäännöksistä ja vahvistettava täytäntöönpanovalmiuksia, erityisesti rajavalvontaviranomaisten valmiuksia, tällä alalla.
      Serbia ja Montenegron on yhdenmukaistettava liikepankkien tilijärjestelmät, jotta pääomien vapaa liikkuvuus voidaan taata tasavaltojen välillä.
      Alakohtaiset politiikat
      Maatalous:
      Serbia: Serbiassa on annettava elintarvikkeiden turvallisuutta koskeva lainsäädäntö ja parannettava elintarvikkeiden turvallisuutta valvovia laboratorioita. Lisäksi on annettava eläinlääkintälainsäädäntö ja tehostettava valvontaa. On perustettava elintarvikeketjulaboratorioista vastaava virasto.
      Montenegro: Montenegrossa on pantava täytäntöön eläinlääkintälaki (johon sisältyvät kalastustuotteet) ja perustettava eläinlääkintä- ja kasvinsuojelualan laboratorioita, jotka valvovat myös kalastustuotteita ja viiniä, sekä tehostettava valvontaa.
      Liikenne:
      Serbia: Serbiassa on annettava rautatielaki. Lisäksi on alettava laatia kansallista liikennestrategiaa huomioiden alan taloudellinen elinkelpoisuus.
      Montenegro: Montenegrossa on annettava maantiekuljetuslaki ja aloitettava sen täytäntöönpano sekä otettava käyttöön asianmukaiset täytäntöönpanorakenteet. Lisäksi on annettava rautatiekuljetuslaki.
      Energia:
      Serbia: Serbiassa on annettava energialaki, perustettava riippumaton energia-alan sääntelyvirasto, jatkettava energiantuotantolaitosten ympäristötarkastuksia sekä pyrittävä ratkaisemaan pahimpiin saastuttajiin liittyvät ongelmat.
      Montenegro: Montenegrossa on laadittava ja hyväksyttävä energia-alan kehitysstrategia, johon sisältyy myös energiatehokkuusstrategia. On myös lujitettava talousministeriön hallinnollisia valmiuksia energiakysymysten osalta. Lisäksi yleishyödyllinen sähköntuotanto on eriytettävä omaksi yksikökseen ja on toteutettava rakenneuudistus.
      Teollisuus ja pk-yritykset:
      Molemmat tasavallat: Molemmissa tasavalloissa on jatkettava pienyrityksiä koskevan eurooppalaisen peruskirjan täytäntöönpanoa.
      Serbia: Serbiassa on annettava muutettu konkurssilaki.
      Montenegro: Montenegrossa on toteutettava yritysten rakenneuudistuksesta ja yksityistämisestä vastaavien instituutioiden, erityisesti kehitysrahaston, rakenneuudistus ja järkiperäistäminen. Lisäksi on perustettava riippumaton investointien edistämislaitos. On jatkettava vasta perustetun kansallisen takuurahaston täytäntöönpanoa.
      Televiestintä:
      Molemmat tasavallat: Molemmissa tasavalloissa on huolehdittava siitä, että sähköisten viestinten ala vapautetaan tosiasiallisesti, sääntelyelimiä lujitetaan ja alaa koskeva asianmukainen lainsäädäntö ja politiikat otetaan käyttöön.
      Ympäristö:
      Serbia: Serbiassa on annettava ympäristönsuojelulaki sekä perustettava ympäristönsuojeluvirasto ja käynnistettävä sen toiminta.
      Montenegro: Montenegrossa on vahvistettava jätevesiä ja kiinteitä jätteitä koskeva strategia, jonka avulla on tarkoitus lähentyä Euroopan unionin säännöstöä.
      Yhteistyö oikeus- ja sisäasioissa
      
         Lainvalvonnan uudistaminen: Serbia ja Montenegron on parannettava oikeus- ja lainvalvontaviranomaisten yhteistyötä kussakin tasavallassa ja niiden välillä. Sen on pantava täysimääräisesti täytäntöön yhteistyöpöytäkirja, jonka tasavaltojen sisäasiainministerit allekirjoittivat joulukuussa 2003.
      Serbia: Serbiassa on annettava poliisilaki poliisivoimien ammattimaisuuden ja vastuunalaisuuden lisäämiseksi. Lisäksi on tarkistettava oikeuslaitoksen organisaatiota koskevat lait (tuomioistuinlaki, tuomarilaki, syyttäjälaki ja korkeaa tuomioistuinneuvostoa koskeva laki) ja rikoslainsäädäntöä (rikosprosessilaki, rikoslaki ja rikosseuraamusten täytäntöönpanoa koskeva laki) Euroopan neuvoston yhteistyöpöytäkirjan mukaisesti.
      Montenegro: Montenegrossa on annettava poliisilaki ja valtion turvallisuutta koskeva laki henkilöstön ammattimaisuuden ja vastuunalaisuuden varmistamiseksi.
      
         Rajavalvonta: Serbia ja Montenegron on kehitettävä valtioliiton tasolla lähestymistapa ja mekanismeja sekä varmistettava niiden johdonmukainen täytäntöönpano tasavaltojen tasolla yhteisymmärryspöytäkirjan mukaisesti. Sen on aloitettava toukokuussa 2003 Ohridissa rajaturvallisuudesta ja -valvonnasta järjestetyn alueellisen konferenssin jatkotoimena sellaisten lyhyen aikavälin toimenpiteiden täytäntöönpano, jotka hallitus on hyväksynyt ja jotka esiteltiin Euroopan unionin ja Länsi-Balkanin foorumin yhteydessä 28 päivänä marraskuuta 2003 järjestetyssä oikeus- ja sisäasiainministerien kokouksessa.
      Serbia: Serbiassa on toteutettava lisätoimia rajapoliisin Euroopan unionin normeja noudattavien parhaiden toimintatapojen täytäntöön panemiseksi. Lisäksi on edistyttävä valtioliittotason viranomaisten yhteistyössä, joka koskee rajavalvonnan siirtämistä puolustusvoimilta siviiliviranomaisten vastuulle.
      Montenegro: Montenegrossa on lujitettava rajojen siviilivalvontaa (koulutus ja Schengenin säännöstön mukaiset valmiudet mukaan luettuna).
      
         Järjestäytyneen rikollisuuden, laittoman kaupan, huumausaineiden, rahanpesun ja terrorismin torjuminen: Serbia ja Montenegron on lujitettava viranomaisten välistä yhteistyötä tasavaltojen tasolla ja saatettava tasavaltojen välinen yhteistyö säännölliseksi. Sen on kehitettävä valmiuksia omaisuuden takavarikoimiseksi. Sen on tehostettava rikostiedustelua. Sen on alettava panna täytäntöön käytännön erityistoimenpiteitä, joista sovittiin marraskuussa 2003 pidetyssä oikeus- ja sisäasiainministerien kokouksessa. Sen on toteutettava tarvittavat toimet valmistautuakseen tekemään yhteistyösopimuksen Europolin kanssa. Sen on parannettava valmiuksia huumausaineiden laittoman kaupan torjumiseksi ja kansallisen huumausainestrategian laatimiseksi Euroopan unionin huumausainestrategian ja huumausaineita koskevan toimintasuunnitelman mukaisesti. Sen on tehostettava ihmiskaupan torjumista muun muassa tarjoamalla asianmukaista apua ja suojelua uhreille. Montenegro: Montenegrossa on pantava täytäntöön rahanpesun vastainen laki erityisesti perustamalla rahoitustarkastusyksikkö.
      Serbia ja Montenegron on lisättävä kansainvälistä yhteistyötä ja pantava täytäntöön asiaa koskevat kansainväliset terrorismin vastaiset sopimukset. Sen on tehostettava sekä valtioliiton sisällä että muiden valtioiden kanssa tapahtuvaa poliisin ja tiedustelupalvelujen yhteistyötä ja tiedonvaihtoa. Sen on myös torjuttava terroristitekojen rahoitusta ja valmistelua.
      
         Viisumi-, turvapaikka- ja maahanmuuttoasiat: Serbia ja Montenegron on kehitettävä valtioliiton tasolla yhtenäinen lähestymistapa viisumi-, turvapaikka- ja maahanmuuttoasioissa valtioliiton perustuslain mukaisesti. Sen on erityisesti yhdenmukaistettava kaikilta osin tasavalloissa sovellettavat viisumikäytännöt, annettava turvapaikkalaki sekä tehtävä takaisinottosopimuksia ja pantava ne täytäntöön. Sen on otettava käyttöön mekanismit sellaisten turvapaikka-, maahanmuutto- ja viisumipolitiikkojen täytäntöönpanon valvomiseksi, jotka vahvistetaan valtioliiton tasolla mutta pannaan täytäntöön tasavaltojen tasolla. Molemmat tasavallat: Molempien tasavaltojen on osallistuttava täysipainoisesti asiaa koskevien valtioliiton tasolla sovellettavien politiikkojen vahvistamista ja täytäntöönpanoa koskeviin koordinointimekanismeihin.
      KESKIPITKÄN AIKAVÄLIN ENSISIJAISET TAVOITTEET
      Poliittinen tilanne
      Demokratia ja oikeusvaltioperiaate
      Serbia ja Montenegron on jatkettava puolustusvoimien rakenneuudistusta, joka käsittää tarvittavat sotilaalliset muutokset ja puolustusvoimien koon pienentämisen (sosiaaliset vaikutukset huomioiden).
      Julkishallinnon uudistuksen jatkaminen:
      Serbia ja Montenegron on jatkettava Euroopan unioniin yhdentymiseen liittyvien rakenteiden kehittämistä erityisesti lujittamalla Euroopan unioniin yhdentymisestä vastaavia virastoja, ottamalla käyttöön juohevia yhteistyömekanismeja sekä perustamalla valtioliiton ja tasavaltojen ministeriöihin Euroopan unioniin yhdentymisestä vastaavia yksikköjä.
      Valtioliiton taso: Serbia ja Montenegron on huolehdittava riittävistä hallinnollisista valmiuksista pystyäkseen suoriutumaan valtioliiton toimivaltuuksien käytöstä asianmukaisesti. Lisäksi sen on laadittava valtioliiton julkishallinnon uudistusstrategia, annettava asiaa koskeva tarvittava lainsäädäntö ja pantava strategia täytäntöön.
      Serbia: Serbiassa on annettava virkamieslaki ja julkishallintolaki. On toteutettava toimenpiteitä julkishallinnon henkilöstöresurssien kehittämiseksi. On myös lujitettava julkishallinnon valmiuksia (politiikkojen toteuttaminen ja ministeriöiden välinen yhteensovittaminen) sekä Serbian keskushallinnon että paikallisella tasolla erityisesti ottamalla käyttöön keskitetty palkkausjärjestelmä. Lisäksi on lujitettava talouspolitiikan toteuttamista esimerkiksi tukemalla jatkuvasti tilastopalvelujen kehittämistä ja perustamalla keskipitkän aikavälin taloussuunnittelusta vastaava yksikkö.
      Montenegro: Montenegrossa on pantava täytäntöön virkamieslaki ja perustettava henkilöstöresurssien hallinnointivirasto; henkilöstöresurssien hallinnoinnissa on tähdättävä kestävyyteen. On myös kehitettävä koulutus- ja henkilöstönhankintapolitiikkoja. Lisäksi on lujitettava politiikkojen toteuttamista esimerkiksi tukemalla jatkuvasti tilastopalvelujen kehittämistä ja perustamalla keskipitkän aikavälin taloussuunnittelusta vastaava yksikkö.
      Parlamentti:
      Serbia: Serbiassa on laadittava parlamentin uudistusstrategia ja pantava se täytäntöön, jotta parlamentin toimintatapoja ja resursseja parantamalla saavutetaan taso, jolla se voi toimia tehokkaasti.
      Paikallishallinnon tukeminen:
      Serbia: Serbiassa on vahvistettava hajasijoitusuudistus ja pantava se täytäntöön. Lisäksi on huolehdittava siitä, että paikallistasolla on riittävät valmiudet käsitellä muun muassa hallinnollisia ja taloudellisia kysymyksiä ja tulevaisuudessa toteutettavia alueellisia ohjelmia.
      Montenegro: Montenegrossa on pantava täytäntöön paikallishallintolaki erityisesti perustamalla tasausrahasto.
      Oikeuslaitoksen uudistaminen:
      Serbia: Serbiassa on huolehdittava täysimääräisistä oikeudellisista ja käytännön suojatoimista tuomioistuinten riippumattomuuden ja tehokkuuden turvaamiseksi muun muassa uudistamalla nykyistä nimittämismenettelyä. On pantava täytäntöön pakollista koulutusta koskeva lainsäädäntö ja varmistettava pysyvä rahoitus lainkäytön alan koulutuskeskukselle. On rakennettava tietoverkko eri oikeusasteissa toimivia syyttäjiä varten ja huolehdittava tuomioistuinten päätösten täytäntöönpanosta. On myös kehitettävä valmiuksia käsitellä sotarikoksia kansallisissa tuomioistuimissa noudattaen täysimääräisesti ICTYn kanssa harjoitettavaa yhteistyötä koskevia kansainvälisiä velvoitteita. Lisäksi on perustettava muutoksenhaku- ja hallintotuomioistuimet.
      Montenegro: Montenegrossa on huolehdittava tuomareiden pakollisesta koulutuksesta tarkistamalla tuomioistuinlakia ja huolehtimalla lainkäytön alan koulutuskeskuksen riittävästä rahoituksesta. Lisäksi on pantava täytäntöön oikeuslaitoksen tietotekniikkastrategia.
      Vankilaolot:
      Serbia: Serbiassa on parannettava vankilaoloja Euroopan neuvoston normien mukaisesti varsinkin haavoittuvien ryhmien kuten nuorisorikollisten osalta. On myös huolehdittava rangaistuslaitoshenkilöstön lisäkoulutuksesta ja laitosten varustelutason parantamisesta.
      Montenegro: Montenegrossa on huolehdittava rangaistuslaitoshenkilöstön lisäkoulutuksesta ja laitosten varustelutason parantamisesta.
      Korruption ja järjestäytyneen rikollisuuden torjunta:
      Molemmat tasavallat: Molemmissa tasavalloissa on hyväksyttävä kattava korruption torjuntastrategia ja pantava se täytäntöön. Tähän kuuluvat käytettävissä olevien korruption vastaisten välineiden hyväksyminen ja täytäntöönpano. On varmistettava täysimääräinen YK:n korruptionvastaisen yleissopimuksen täytäntöönpano. On helpotettava Euroopan unionin jäsenvaltioiden lähettämien yhteysviranomaisten sijoittamista asiaankuuluviin valtion laitoksiin, jotka osallistuvat järjestäytyneen rikollisuuden torjuntaan. Euroopan unionille on annettava kuuden kuukauden välein kertomuksia tuloksista, joita on saavutettu järjestäytyneeseen rikollisuuteen liittyvän toiminnan saattamisesta oikeudellisten seuraamusten kohteeksi sen mukaisesti kuin se on määritelty valtioiden rajat ylittävää järjestäytynyttä rikollisuutta koskevassa Yhdistyneiden Kansakuntien yleissopimuksessa, joka tunnetaan Palermon sopimuksena.
      Ihmisoikeudet ja vähemmistöjen suojelu
      
         Euroopan neuvoston velvoitteet: Serbia ja Montenegron on otettava käyttöön tarvittavat mekanismit, joilla voidaan valvoa kaikkien Euroopan neuvoston jäsenyyssitoumuksista johtuvien velvoitteiden johdonmukaista täytäntöönpanoa ja varmistaa se.
      
         Yhdenvertaisuus: Serbia ja Montenegron on annettava syrjinnän vastainen lainsäädäntö ja pantava se täytäntöön.
      Sananvapaus:
      Serbia: Serbiassa on muutettava Radio Televizija Srbije (RTS) julkisen palvelun yleisradioyhtiöksi. On myös tuettava viestinten kehitystä Euroopan unionin normien mukaisesti. Lisäksi on tuettava toimittajien ja viestinten ammattimaisuutta.
      Montenegro: Montenegrossa on jatkettava Radio Televizija Crne Gore (RTCG) -yhtiön muuttamista julkisen palvelun yleisradioyhtiöksi. On myös tuettava viestinten kehitystä Euroopan unionin normien mukaisesti. Lisäksi on tuettava toimittajien ja viestinten ammattimaisuutta.
      
         Pakolaiset, hätäsiirtolaiset ja vähemmistöt: Molemmat tasavallat: Molemmissa tasavalloissa on huolehdittava siitä, että näiden väestöryhmien ihmisoikeuksia kunnioitetaan täysimääräisesti. Tässä yhteydessä on varmistettava terveyspalvelujen saatavuus ja mahdollisuus tutustua omiin henkilöasiakirjoihin vaikeuksitta. On myös huolehdittava todellisesta valinnanvapaudesta pysyvän palaamisen ja kotoutumisen välillä. Henkilöiden, jotka eivät halua palata takaisin kotiseudulleen, kotoutumista on tuettava. Serbia: Serbiassa on annettava uusi pakolaislainsäädäntö ja jatkettava kansallisen strategian täytäntöönpanoa.
      Alueellinen ja kansainvälinen yhteistyö
      
         Alueellisen yhteistyön parantaminen: Serbia ja Montenegron on syvennettävä kaupan alueellista vapauttamista voimassa olevien vapaakauppasopimusten perusteella. Kaakkois-Euroopan alueellisia sähkömarkkinoita käsittelevän Ateenan prosessin osalta sen on huolehdittava siitä, että Serbian ja Montenegron tasavallat valmistautuvat siihen, että yhteiset alueelliset energiamarkkinat avataan vuonna 2005. Sen on jatkettava Kaakkois-Euroopan keskeisen alueellisen liikenneverkon kehittämisestä tehdyn yhteisymmärryspöytäkirjan täytäntöönpanoa.
      Talouden tilanne
      Markkinatalous ja rakenneuudistus
      
         Kestävän talouspolitiikan jatkaminen: Serbia ja Montenegron on jatkettava julkisen talouden korjaus- ja vakauttamistoimien toteuttamista julkisen talouden ja erityisesti ulkoisen taseen epätasapainon korjaamiseksi. Sen on huomioitava rakenneuudistusten väistämättömät kustannukset ja kasvavat korkomaksut sekä määriteltävä selkeästi julkisen varainkäytön kohteiden tärkeysjärjestys lyhyen ja keskipitkän aikavälin varainhoidossa. Sen on erityisesti karsittava tukia, varainsiirtoja ja valtion virkamiesten palkkakuluja. Sen on jatkuvasti vähennettävä julkisten menojen kokonaisosuutta BKT:sta ja harjoitettava varovaista raha- ja valuuttapolitiikkaa. Serbia: Serbiassa on uudistettava terveydenhuoltojärjestelmä, erityisesti sairausvakuutusrahasto, varojen riittävyyden varmistamiseksi ja väestön terveyden suojelun tehostamiseksi ja väestön terveyden parantamiseksi.
      Serbia ja Montenegron on saatettava päätökseen yksityistämisprosessi ja rahoitusalan (pankkien) rakenneuudistus.
      Serbia ja Montenegron on lujitettava liiketoimintaympäristöä, joka on yksityisen sektorin ja työllisyyden kehittymiselle suotuisa ja jolle ovat ominaista kilpailulliset markkinat, tasapuoliset toimintaedellytykset ja rahoituksen saanti rahoitusalan kehittymisen myötä.
      
         Serbia ja Montenegron on luotava vakaat ja toimivat maa-/kiinteistömarkkinat. Sen on annettava maarekisterilaki ja pantava se täytäntöön. Sen on aloitettava maareformi, joka kattaa suurien maatilojen rakenneuudistuksen ja yksityistämisen.
      Julkisen talouden hoito
      
         Talousarviomenettelyn ja varainhoidon parantaminen: Serbia ja Montenegron on lujitettava talousarvion valmistelua ja täytäntöönpanoa koskevien valmiuksien kehittämistä priorisoinnin mahdollistamiseksi. Sen on parannettava varainhoitoa keskus- ja paikallishallintojen tasoilla. Sen on annettava laki valtiontalouden tarkastusvirastosta.
      Serbia ja Montenegron on otettava käyttöön toimivat menettelyt sellaisten tapausten havaitsemiseksi, käsittelemiseksi ja niiden edellyttämien jatkotoimien toteuttamiseksi, joissa kansallisten tai kansainvälisten varojen epäillään joutuneen petoksen tai muun säännönvastaisuuden kohteeksi.
      Serbia ja Montenegron on jatkettava verolainsäädännön ja hallintomenettelyjen tarkastelua verolainsäädännön tehokkaan ja syrjimättömän täytäntöönpanon varmistamiseksi. Sen on myös jatkettava verohallintojen hallinnollisten valmiuksien vahvistamista.
      Euroopan unionin normit
      Sisämarkkinat ja kauppa
      Serbia ja Montenegron on otettava täysimääräisesti käyttöön yhteinen ulkomaankauppajärjestelmä sisämarkkinoita ja kauppaa koskevan toimintasuunnitelman mukaisesti. Sen on otettava käyttöön kaikille tuotteille yhteiset tullit ja maksut vahvistettujen siirtymäaikojen päättyessä.
      Serbia ja Montenegron on huolehdittava tullilaitoksen uudistussuunnitelman täysimääräisestä täytäntöönpanosta korkean tason hallinnollisten valmiuksien varmistamiseksi.
      Alakohtaiset politiikat
      Teollisuus ja pk-yritykset:
      Serbia: Serbiassa on pantava täytäntöön pienyrityksiä koskeva eurooppalainen peruskirja. On järkeistettävä monimutkaista kauppakamariorganisaatiota. Lisäksi on toteutettava järjestelyjä, joilla helpotetaan kansalaisjärjestöjen pienluottojen saantia.
      Montenegro: Montenegrossa on pantava täytäntöön pienyrityksiä koskeva eurooppalainen peruskirja. On edistyttävä kansallisen takuurahaston kehittämisessä ja perustamisessa. Lisäksi on kehitettävä entisestään hallituksen ja yksityisen sektorin vuoropuhelua, jota käydään muun muassa pk-yritysviraston välityksellä, perustamalla virallinen liike-elämän kuulemis- ja etujenvalvontafoorumi.
      Televiestintä:
      Serbia ja Montenegron on saatettava Euroopan unionin uusi sähköisen viestinnän lainsäädäntökehys osaksi kansallista lainsäädäntöä ja pantava se täytäntöön.
      Maatalous:
      Serbia: Serbiassa on kehitettävä lisää politiikkojen määrittelemistä ja toteuttamista koskevia hallinnollisia valmiuksia. On myös määriteltävä maaseudun kehityspolitiikka ja aloitettava sen täytäntöönpano. On jatkettava eläinlääkintää, ihmisten terveyttä, kasvinsuojelua ja elintarvikkeiden turvallisuutta, viinilaboratoriot mukaan luettuina, koskevan lainsäädännön ja valvonnan lujittamista. Jätteenhuoltoa on parannettava ja maatalouden aiheuttamaa pilaantumista vähennettävä.
      Montenegro: Montenegrossa on hyväksyttävä kokonaisstrategia, joka kattaa maatalouden, maaseudun kehittämisen, kalastuksen sekä eläinlääkintä- ja kasvinsuojelukysymykset. On myös parannettava maatalousministeriön valmiuksia. Lisäksi on annettava kasvinsuojelulaki.
      Liikenne:
      Serbia: Serbiassa on vahvistettava liikennepoliittinen strategia (maantie-, rautatie-, ilma- ja vesiliikenne) ja pantava se täytäntöön. On myös lisättävä valmiuksia muun muassa suurten investointihankkeiden valmistelemiseksi. Lisäksi on varattava riittävästi varoja liikenneinfrastruktuurin ja instituutioiden ylläpitämiseksi.
      Montenegro: Montenegrossa on varattava riittävästi varoja liikenneinfrastruktuurin ja instituutioiden ylläpitämiseksi.
      Energia:
      Molemmat tasavallat: Molemmissa tasavalloissa on hyväksyttävä energiasektoria koskeva lainsäädäntö, johon sisältyy pitkän tähtäimen strategia ympäristön kannalta kestävää energiapolitiikkaa varten.
      Serbia: Serbiassa on huolehdittava energiantuotannon eriyttämisestä rakenneuudistuksen ja yksityistämisen mahdollistamiseksi. On perustettava tarvittavat institutionaaliset rakenteet eli siirtojärjestelmien operaattori, markkinaoperaattori ja energia-alan sääntelyvirasto. Lisäksi on edistyttävä alueellisten energiamarkkinoiden luomisessa (mukaan luettuna yhteenliitettävyyttä koskevat toteutettavuustutkimukset).
      Montenegro: Montenegrossa on vahvistettava energia-alan sääntelyviranomaista. Tasavallan energiamarkkinoiden rakenneuudistus ja vapauttaminen on saatava päätökseen. Lisäksi alalla on yksityistettävä toimintoja ja/tai sallittava julkisen ja yksityisen sektorin kumppanuuksien kehittyminen.
      Ympäristö:
      Molemmat tasavallat: Molemmissa tasavalloissa on annettava Euroopan unionin säännöstön mukainen lainsäädäntö ympäristövaikutusten arvioinnista ja pantava se täytäntöön.
      Serbia: Serbiassa on vahvistettava ilman (erityisesti voimaloiden aiheuttama ilman pilaantuminen), vesistöjen (jätevedet) ja maaperän (kiinteät jätteet) pilaantumisen torjumisstrategia ja aloitettava sen täytäntöönpano. Hallinnollisia valmiuksia on lujitettava suunnittelun, luvanannon, tarkastustoiminnan, valvonnan ja projektijohtamisen osalta. On laadittava monivuotinen investointien rahoitussuunnitelma, joka perustuu kustannusarvioihin sekä realistisiin julkisiin ja yksityisiin rahoituslähteisiin.
      Montenegro: Montenegrossa on laadittava kokonaisvaltainen ympäristöstrategia (jätevedet, kiinteät jätteet ja ilma), jotta Euroopan unionin säännöstöön lähentymiseksi voidaan antaa ympäristönsuojelua koskeva puitelainsäädäntö ja perustaa ympäristönsuojeluvirasto.
      Yhteistyö oikeus- ja sisäasioissa
      
         Poliisivoimien rakenneuudistus: Serbia ja Montenegron on huolehdittava vastuunalaisuudesta, uudistettava poliisikoulutus sekä varmistettava lainvalvontaviranomaisten keskinäinen yhteistyö.
      Rajavalvonta:
      Molemmat tasavallat: Molemmissa tasavalloissa on valtioliiton tason politiikan mukaisesti kehitettävä teknistä infrastruktuuria ja henkilöstöresursseja yhtenäistetyn rajavalvonnan täytäntöön panemiseksi muun muassa lujittamalla rajapoliisia ja tullilaitoksia. Lisäksi on parannettava rajanylitysmahdollisuuksia perustamalla uusia raja-asemia.
      Järjestäytyneen rikollisuuden, laittoman kaupan, huumausaineiden ja rahanpesun torjuminen:
      Molemmat tasavallat: Molemmissa tasavalloissa on kehitettävä toimiva todistajien suojelujärjestelmä, johon sisältyy paitsi tasavallan tasolla myös alueellisesti sovittuja todistajien suojelua koskevia elementtejä. Lisäksi on tehostettava talous- ja raharikosten (rahanpesu ja rahanväärennys mukaan luettuina), petosten ja korruption torjumista sekä parannettava asiaa koskevaa kansallista lainsäädäntöä.
      Serbia: Serbiassa on kehitettävä sisäasiainministeriön (erityisesti järjestäytyneen rikollisuuden torjuntaosaston) valmiuksia. On myös kehitettävä viranomaisten välistä tiedonvaihtoa koskevia menettelyjä ja valmiuksia. On kehitettävä toimiva todistajien suojelujärjestelmä, johon sisältyy paitsi tasavallan tasolla myös alueellisella tasolla sovittuja elementtejä. Lisäksi on vahvistettava valtiovarainministeriön alaisuudessa olevaa rahoitustarkastusyksikköä.
      Montenegro: Montenegrossa on lisättävä hallinnollisia ja lainkäyttövalmiuksia uuden rikoslain täytäntöön panemiseksi järjestäytyneen rikollisuuden osalta. Sisäasiainministeriön yhteydessä toimivaa järjestäytyneen rikollisuuden torjuntayksikköä on vahvistettava ja huolehdittava kaikkien lainvalvontaviranomaisten välisestä yhteensovittamisesta.
      KOSOVO
      SELLAISENA KUIN SE MÄÄRITELLÄÄN YHDISTYNEIDEN KANSAKUNTIEN TURVALLISUUSNEUVOSTON PÄÄTÖSLAUSELMASSA 1244
      LYHYEN AIKAVÄLIN ENSISIJAISET TAVOITTEET
      Yleiset tavoitteet
      
                  —
               
               
                  
                     Turvatakseen vakaan tulevaisuuden turvalliselle, demokraattiselle ja monikansaiselle Kosovolle sen on edistyttävä huomattavasti sitä koskevien normien (Standards for Kosovo) täyttämisessä. Kyse on Yhdistyneiden Kansakuntien pääsihteerin erityisedustajan ja Kosovon väliaikaisen itsehallinnon toimielinten (Provisional Institutions for Self-government – PISG) edustajien joulukuussa 2003 esittämistä normeista, jotka Yhdistyneiden Kansakuntien turvallisuusneuvosto on vahvistanut. Kosovon on erityisesti toteutettava sitä koskevien normien täytäntöönpanosuunnitelmassa mainittuja konkreettisia toimia, jotka koskevat seuraavia aloja:
                  
                              —
                           
                           
                              demokraattisten instituutioiden toiminta,
                           
                        
                              —
                           
                           
                              oikeusvaltioperiaate,
                           
                        
                              —
                           
                           
                              vapaa liikkuvuus,
                           
                        
                              —
                           
                           
                              siirtymään joutuneiden pysyvä paluu sekä väestöryhmien ja niiden jäsenten oikeudet,
                           
                        
                              —
                           
                           
                              talous,
                           
                        
                              —
                           
                           
                              omistusoikeudet,
                           
                        
                              —
                           
                           
                              vuoropuhelu Belgradin kanssa,
                           
                        
                              —
                           
                           
                              Kosovon suojelujoukot.
                           
                        
            Edellä esitettyjen yleisten tavoitteiden lisäksi on pyrittävä seuraaviin täydentäviin tavoitteisiin:
      Poliittinen tilanne
      Demokratia ja oikeusvaltioperiaate
      
                  —
               
               
                  
                     PISG:n on toteutettava kaikki Yhdistyneiden Kansakuntien väliaikaishallinnon (UNMIK) edellyttämät toimet selvittääkseen maaliskuun 2004 tapahtumien syyt ja seuraukset ja löytääkseen niihin ratkaisut. Sen on ensisijaisena tehtävänä selvästi tuomittava väkivalta vähemmistöryhmiä kohtaan, varmistaa kaikkien ryhmien turvallisuus, helpottaa siirtymään joutuneiden paluuta sekä palauttaa ja jälleenrakentaa vahingoitettu ja tuhottu omaisuus, myös historialliset ja uskonnolliset rakennukset, sekä toimittava täysipainoisesti yhteistyössä UNMIK:n ja KFOR:n kanssa, jotta tapahtumista vastuussa olevat tahot saadaan oikeuden eteen.
                  PISG:n on tarpeen osoittaa täysimääräinen ja ehdoton sitoutumisensa monikansalliseen Kosovoon, erityisesti siltä osin kuin on kyse vähemmistöryhmien oikeuksien suojelusta ja niiden edistämisestä, yhtäläisestä turvallisuudesta, liikkumisvapaudesta ja kaikkien Kosovon asukkaiden turvatusta paluusta.
               
            
                  —
               
               
                  
                     Euroopan unionin normien mukaisuus: Kosovon on kehitettävä hallituksensa harjoittaman politiikan Euroopan unioniin suuntautuneisuutta ottamalla pääministerin kansliassa pysyvästi käyttöön mekanismi, jonka avulla tarkistetaan, että hallituksen politiikat ja lainsäädäntöluonnokset ovat Euroopan unionin normien mukaisia. Sen on kehitettävä ministeriöiden ja parlamentin valmiuksia varmistaa Euroopan unionin normien mukaisuus.
               
            
                  —
               
               
                  
                     Korruption ja järjestäytyneen rikollisuuden torjunta: Kosovon on parannettava yhteistyötä UNMIK:n ja PISG:n välillä, jotta korruption vastainen ”nollatoleranssipolitiikka” voidaan panna tehokkaasti täytäntöön. Tämä tapahtuu erityisesti tukemalla kaikin mahdollisin tavoin Euroopan petostentorjuntaviraston (OLAF) ja Yhdistyneiden Kansakuntien sisäisen tarkastuksen toimiston (UN Office of Internal Oversight Services – OIOS) toteuttamia tutkimuksia.
               
            Alueellinen ja kansainvälinen yhteistyö
      
                  —
               
               
                  
                     Kosovon on huolehdittava täysimääräisestä yhteistyöstä ICTYn kanssa.
                  
               
            
                  —
               
               
                  
                     Kosovon on edistettävä alueellista yhteistyötä. Sen on jatkettava Yhdistyneiden Kansakuntien turvallisuusneuvoston päätöslauselman 1244 mukaisesti yhdentymistä sellaisten vapaakauppasopimusten alueelliseen verkkoon, jotka on tehty vakaussopimuksen yhteydessä kaupan vapauttamisesta ja helpottamisesta Kaakkois-Euroopassa tehdyn yhteisymmärryspöytäkirjan mukaisesti. Sen on aloitettava Kaakkois-Euroopan keskeisen alueellisen liikenneverkon kehittämisestä tehdyn yhteisymmärryspöytäkirjan täytäntöönpano ja erityisesti toteutettava toimenpiteitä yhteistyömekanismien kuten ohjauskomitean ja Kaakkois-Euroopan liikenneobservatorion perustamiseksi. Sen on edistyttävä Kaakkois-Euroopan alueellisia sähkömarkkinoita käsittelevän Ateenan prosessin yhteydessä vuosina 2002 ja 2003 tehdyissä yhteisymmärryspöytäkirjoissa vahvistettujen sitoumusten täyttämisessä.
               
            Talouden tilanne
      Markkinatalous ja rakenneuudistus
      
                  —
               
               
                  Kosovon on määriteltävä talouden ensisijaiset tavoitteet tiiviissä yhteistyössä Kansainvälisen valuuttarahaston (IMF) kanssa.
               
            
                  —
               
               
                  Kosovon on elvytettävä yksityistämisprosessia talouskehityksen tukemiseksi sekä houkuteltava ulkoa tulevia investointeja ja laadittava tätä varten kattava strategia.
               
            Julkisen talouden hoito
      
                  —
               
               
                  Kosovon on kehitettävä teknisen tuen järjestelmiä ja menettelyjä avoimuuden, tehokkuuden ja julkisten menojen valvonnan parantamiseksi.
               
            
                  —
               
               
                  Kosovon on otettava käyttöön toimivat menettelyt sellaisten tapausten havaitsemiseksi, käsittelemiseksi ja niiden edellyttämien jatkotoimien toteuttamiseksi, joissa kansallisten tai kansainvälisten varojen epäillään joutuneen petoksen tai muun säännönvastaisuuden kohteeksi.
               
            Euroopan unionin normit
      Sisämarkkinat ja kauppa
      
                  —
               
               
                  Kosovon on jatkettava kauppaa ja siihen liittyviä politiikkoja koskevan poliittisen ja lainsäädäntökehyksen kehittämistä siten, että niiden yhdenmukaisuus Euroopan unionin ja WTO:n normien kanssa varmistetaan. Sen on pantava uusi tullilaki täysimääräisesti täytäntöön. Lisäksi sen on annettava kotimarkkinakauppalaki ja kaupan tutkintaa koskeva laki.
               
            Alakohtaiset politiikat
      —   Ympäristö:
      Kosovon on laadittava Euroopan unionin säännöstöön lähentymiseksi kattava ympäristöalan toimintasuunnitelma, jossa huomioidaan erityisesti kansanterveyskysymykset.
      Kosovon on annettava Euroopan unionin säännöstön mukainen lainsäädäntö ympäristövaikutusten arvioinnista ja pantava se täytäntöön.
      —   Liikenne:
      Kosovon on laadittava ja hyväksyttävä liikennepoliittinen kehys, jonka yhteydessä laaditaan asteittain multimodaaliliikennettä koskeva strategia.
      Kosovon on kehitettävä Pristinan lentoaseman siviilioperaattorin toimintaa sekä lentoaseman henkilöstöä ja valmiuksia asianmukaisen turvallisuustason sekä hyvän ja vastuullisen hallinnon varmistamiseksi.
      —   Energia:
      Kosovon on otettava energia-alalla käyttöön tehokkaat ja toimivat hallintorakenteet Kosovon sähköyhtiön elinkelpoisuuden ja pysyvän toimintakyvyn varmistamiseksi. Tämä tapahtuu erityisesti lisäämällä huomattavasti tulojen keräämistä.
      Yhteistyö oikeus- ja sisäasioissa
      
                  —
               
               
                  Kosovon on pantava täytäntöön uusi rikoslaki ja rikosprosessilaki.
               
            KESKIPITKÄN AIKAVÄLIN ENSISIJAISET TAVOITTEET
      Poliittinen tilanne
      Demokratia ja oikeusvaltioperiaate
      
                  —
               
               
                  
                     Euroopan unionin normien mukaisuuden parantaminen: Kosovon on vahvistettava kaikkien instituutioidensa valmiuksia ottaa käyttöön Euroopan unionin normien mukaisia politiikkoja ja lainsäädäntöä ja panna ne tehokkaasti käytäntöön erityisesti lujittamalla vakautus- ja assosiaatioprosessin yhteydessä tapahtuvaan Euroopan unioniin yhdentymiseen liittyviä rakenteita.
               
            
                  —
               
               
                  
                     Julkishallinnon uudistuksen vauhdittaminen: Kosovon on toteutettava julkishallinnon uudistus sen järkeistämiseksi sekä sellaisen ammattimaisen ja vastuullisen julkishallinnon luomiseksi, joka houkuttelee pätevää henkilöstöä ja pystyy pitämään henkilöstön palveluksessaan. Sen on parannettava paikallishallinnon valmiuksia tarjota palveluja asiakkailleen yhdenvertaisesti ja tehokkaasti.
               
            
                  —
               
               
                  
                     Oikeuslaitoksen uudistuksen vauhdittaminen: Kosovon on vahvistettava oikeuslaitosta ja lainvalvontaviranomaisia erityisesti infrastruktuuria, välineitä ja koulutusta parantamalla. Kosovon lainkäytön alan koulutuslaitos on siirrettävä tulevaisuudessa perustettavaan toimintakykyiseen laitokseen, joka vastaa lainkäytön alan koulutuksesta. Sen on huolehdittava kattavan oikeusapujärjestelmän toimintakyvystä. Lisäksi sen on parannettava rangaistuslaitosjärjestelmää kiinnittäen erityistä huomiota hallintoon, ammatilliseen koulutukseen ja yhteiskuntaan sopeuttamista koskeviin järjestelmiin.
               
            
                  —
               
               
                  
                     Korruption torjunta: Kosovon on toteutettava laaja-alainen korruption torjuntastrategia, johon sisältyy ehkäiseviä toimenpiteitä, tehokas tutkinta ja syyttämismenettelyt. Strategian yhteydessä on erityisesti vahvistettava paikallisia valmiuksia Euroopan neuvoston normien mukaisesti.
               
            Ihmisoikeudet ja vähemmistöjen suojelu
      
                  —
               
               
                  
                     Oikeusasiamies: Kosovon on huolehdittava oikeusasiamiesinstituution toimivuudesta ja pysyvästä riippumattomuudesta.
               
            
                  —
               
               
                  
                     Sananvapauden kehittäminen: Kosovon on varmistettava julkisen yleisradioyhtiön pitkän aikavälin toimintamahdollisuudet ja sen valmiudet toimia kaikkien väestöryhmien julkisen palvelun yleisradioyhtiönä.
               
            
                  —
               
               
                  
                     Vähemmistöjen suojelun parantaminen: Kosovon on huolehdittava vähemmistöryhmien selviytymismahdollisuuksista ja siitä, että ne voivat toimia Kosovon yhteiskunnassa tulematta syrjityiksi. Tämä toteutuu erityisesti ottamalla käyttöön tarvittavat puitteet, joilla varmistetaan yleishyödyllisten julkisten palvelujen ja yleispalvelujen tasa-arvoinen tarjonta.
               
            Talouden tilanne
      Markkinatalous ja rakenneuudistus
      
                  —
               
               
                  Kosovon on huolehdittava asianmukaisista ja kestävistä lainanotto- ja lainanhoitovalmiuksista.
               
            
                  —
               
               
                  Kosovon on kehitettävä poliittisten riskien takuumekanismeja ulkomaisten investointien houkuttelemiseksi.
               
            
                  —
               
               
                  Kosovon on jatkettava julkisten yleishyödyllisten palvelujen sääntelykehyksen kehittämistä Euroopan unionin ja kansainvälisten normien mukaisiksi erityisesti antamalla täydentävää lainsäädäntöä, ottamalla käyttöön menettelyjä ja suuntaviivoja sekä panemalla ne täytäntöön. Sen on lujitettava sääntelyviranomaisten hallinnollisia valmiuksia. Sen on myös huolehdittava siitä, että sääntelyviranomaisilla on asianmukainen henkilöstö paikallisella tasolla ja että henkilöstön ammattitaitoa kehitetään ja sen tehtävien hoitoon osoitetaan teknisiä välineitä.
               
            
                  —
               
               
                  Kosovon on kehitettävä pankkialan valmiuksia tarjota elinkeinoelämälle pitkäaikaista rahoitusta.
               
            
                  —
               
               
                  Kosovon on kehitettävä sosiaalipolitiikkaa, jolla edistetään työllisyyttä ja sosiaalista yhteenkuuluvuutta, ratkaistaan köyhyyden ja sosiaalisen syrjäytymisen aiheuttamia ongelmia, parannetaan entisestään sosiaalisia normeja ja kehitetään toimivia sosiaaliturvajärjestelmiä.
               
            
                  —
               
               
                  Kosovon on toteutettava lisää toimia tilastointijärjestelmän saattamiseksi Euroopan unionin normien mukaiseksi.
               
            Julkisen talouden hoito
      
                  —
               
               
                  Kosovon on parannettava verohallinnon valmiuksia muiden kuin tullitulojen (suora ja välillinen verotus) lisäämiseksi kehittämällä asteittain Euroopan unionin normeihin perustuva verojärjestelmä. Sen on aloitettava nykyisen verolainsäädännön tarkastelu sekä laadittava ja pantava täytäntöön realistinen toimintasuunnitelma, jotta verohallinnon hallinnollisia valmiuksia voidaan vahvistaa asteittain.
               
            
                  —
               
               
                  Kosovon on varmistettava budjettisyklin toteuttamiskelpoisuus erityisesti talousarvion laatimista ja täytäntöönpanoa koskevia valmiuksia kehittämällä. Sen on kehitettävä parlamenttinsa valmiuksia, jotta parlamentti voi osallistua tehokkaasti julkisen talouden prosessiin. Lisäksi sen on huolehdittava kulujen tasaamisesta koko varainhoitovuodelle ja varmistettava, että varojen siirtoa varainhoitovuodelta toiselle koskevaa periaatetta noudatetaan.
               
            Euroopan unionin normit
      Sisämarkkinat ja kauppa
      
                  —
               
               
                  Kosovon on jatkettava lainsäädäntönsä yhdenmukaistamista kaikilta osin Euroopan unionin yhtiösäännöstöä vastaavaksi.
               
            Alakohtaiset politiikat
      —   Maatalous:
      Kosovon on kehitettävä sääntelykehystä ja asianmukaisia mekanismeja asiaa koskevien Euroopan unionin normien mukaisesti elintarvikkeiden turvallisuuden ja tehokkaamman kasvinsuojeluvalvonnan varmistamiseksi sekä vientimahdollisuuksien parantamiseksi. Sen on kehitettävä politiikkaa ja sääntelykehystä toteuttamiskelpoisen maareformin tukemiseksi. Sen on lisäksi tuettava maatalousmaan suojelua suunnittelemattomalta yhdyskuntien kehitykseltä.
      —   Ympäristö:
      Kosovon on vahvistettava ympäristöä koskeva toimintasuunnitelma ja pantava se täytäntöön lähentyäkseen Euroopan unionin säännöstöä.
      —   Liikenne:
      Kosovon on pantava täytäntöön liikennepoliittinen kehys, jonka yhteydessä kehitetään asteittain multimodaaliliikennettä koskevaa strategiaa.
      —   Energia:
      Kosovon on laadittava poliittinen kehys energia-alan julkisen ja yksityisen sektorin kumppanuuksia ja yhteissijoituksia varten.
      Yhteistyö oikeus- ja sisäasioissa
      
                  —
               
               
                  Kosovon on lujitettava rajavalvontalaitosten keskinäistä yhteistyötä ja lisättävä valmiuksia eläinlääkintä-, terveys- ja kasvinsuojelunormien täytäntöön panemiseksi osana yhtenäistettyä rajavalvontajärjestelmää.
               
            
         (1)  EYVL L 306, 7.12.2000, s. 1, asetus sellaisena kuin se on muutettuna asetuksella (EY) N:o 2415/2001 (EYVL L 327, 12.12.2001, s. 3).
      
         (2)  Ei sisällä Kosovoa sellaisena kuin se määritellään 10 päivänä kesäkuuta 1999 annetussa Yhdistyneiden Kansakuntien turvallisuusneuvoston päätöslauselmassa 1244.